
[bookmark: _GoBack]ПАГАДНЕННЕ
аб правілах выпуску (выдачы), абарачэння і пагашэння ў рамках Еўразійскага эканамічнага саюза складскіх пасведчанняў на сельскагаспадарчую прадукцыю


Дзяржавы – члены Еўразійскага эканамічнага саюза, якія далей называюцца дзяржавамі-членамі,
грунтуючыся на Дагаворы аб Еўразійскім эканамічным саюзе ад 29 мая 2014 года,
падзяляючы імкненне да забеспячэння празрыстасці функцыянавання рынку сельскагаспадарчай прадукцыі,
зыходзячы з зацікаўленасці дзяржаў-членаў у пашырэнні практыкі выкарыстання ў рамках Еўразійскага эканамічнага саюза (далей – Саюз) складскіх пасведчанняў на сельскагаспадарчую прадукцыю і ў забеспячэнні іх устойлівага абарачэння, а таксама даступнасці фінансавых рэсурсаў для трымальнікаў складскіх пасведчанняў,
захоўваючы прынцыпы ўзаемапавагі, роўнасці і адкрытасці,
пагадзіліся з наступным:
Артыкул 1
Для мэт гэтага Пагаднення выкарыстоўваюцца паняцці, якія азначаюць наступнае:
«трымальнік складскога пасведчання» – юрыдычная або фізічная асоба, якая ажыццяўляе ў адпаведнасці з заканадаўствам дзяржавы-члена прадпрымальніцкую дзейнасць, мае права распараджэння сельскагаспадарчай прадукцыяй, што захоўваецца на складзе, у той колькасці і якасці, якія ўказаны ў складскім пасведчанні;
«закладатрымальнік» – юрыдычная або фізічная асоба, якая мае права патрабавання выканання абавязацельстваў, забяспечаных закладам сельскагаспадарчай прадукцыі;
«рэестр складскіх пасведчанняў» – інфармацыйны рэсурс дзяржавы-члена, які ўтрымлівае звесткі аб выпушчаных (выдадзеных) складскіх пасведчаннях, у тым ліку аб аперацыях са складскімі пасведчаннямі (уключаючы іх пагашэнне), аб наяўнасці абмежаванняў (уключаючы іх характар) на абарачэнне складскіх пасведчанняў або на ажыццяўленне правоў па іх, а таксама звесткі аб трымальніках складскіх пасведчанняў і закладатрымальніках;
«склад» – юрыдычная асоба дзяржавы-члена, якая ажыццяўляе ў адпаведнасці з заканадаўствам дзяржавы-члена ў якасці прадпрымальніцкай дзейнасці захоўванне тавараў і аказанне паслуг па захоўванні сельскагаспадарчай прадукцыі;
«складское пасведчанне» – бездакументарная неэмісійная каштоўная папера, якая сведчыць права яе трымальніка на атрыманне ў склада сельскагаспадарчай прадукцыі ў колькасці і якасці, вызначаных пры выпуску (выдачы) гэтай паперы, і прадастаўляе права патрабавання выканання абавязацельстваў, забяспечаных закладам.
Іншыя паняцці, якія выкарыстоўваюцца ў гэтым Пагадненні, разумеюцца ў значэннях, вызначаных Дагаворам аб Еўразійскім эканамічным саюзе ад 29 мая 2014 года і міжнароднымі дагаворамі ў рамках Саюза.
Артыкул 2
1. Гэта Пагадненне рэгулюе праваадносіны, звязаныя з выпускам (выдачай), абарачэннем і пагашэннем у рамках Саюза складскіх пасведчанняў, і вызначае патрабаванні, якія прад’яўляюцца да складскіх пасведчанняў.
2. Выпуск (выдача), абарачэнне і пагашэнне ў рамках Саюза складскіх пасведчанняў ажыццяўляюцца ў адпаведнасці з заканадаўствам дзяржаў-членаў з улікам палажэнняў гэтага Пагаднення.
3. Абарачэнне складскіх пасведчанняў ажыццяўляецца на біржы і (або) пазабіржавым рынку ў адпаведнасці з заканадаўствам дзяржавы-члена.
4. Віды сельскагаспадарчай прадукцыі, на якія выпускаюцца (выдаюцца) складскія пасведчанні, вызначаюцца заканадаўствам дзяржавы-члена.
5. Складскія пасведчанні, якія выпушчаны (выдадзены) у дзяржавах-членах, уключаны ў рэестры складскіх пасведчанняў і адпавядаюць патрабаванням гэтага Пагаднення, узаемна прызнаюцца дзяржавамі-членамі.
Артыкул 3
1. З мэтай пацвярджэння прыняцця на захоўванне сельскагаспадарчай прадукцыі пэўнай колькасці і якасці складам выпускаецца (выдаецца) складское пасведчанне, аформленае на рускай мове і дзяржаўнай мове (дзяржаўных мовах) дзяржавы-члена (калі гэта прадугледжана заканадаўствам дзяржавы-члена).
2. Складское пасведчанне ўтрымлівае наступныя абавязковыя звесткі (рэквізіты):
а) нумар і дата выпуску (выдачы) складскога пасведчання;
б) найменне склада, які прыняў сельскагаспадарчую прадукцыю на захоўванне, яго месца знаходжання і нумар, які ідэнтыфікуе асобу ў якасці падаткаплацельшчыка дзяржавы-члена;
в) найменне трымальніка складскога пасведчання, які здаў сельскагаспадарчую прадукцыю на захоўванне, яго месца знаходжання – для юрыдычнай асобы, прозвішча, імя, імя па бацьку (пры наяўнасці), месца жыхарства – для фізічнай асобы, нумар, які ідэнтыфікуе асобу ў якасці падаткаплацельшчыка дзяржавы-члена (пры наяўнасці);
г) від сельскагаспадарчай прадукцыі, прынятай на захоўванне, яе колькасныя і якасныя характарыстыкі;
д) тэрмін, на які сельскагаспадарчая прадукцыя прынята на захоўванне, калі ў адпаведнасці з заканадаўствам дзяржавы-члена такі тэрмін устанаўліваецца, або ўказанне, што прадукцыя прынята на захоўванне да запатрабавання;
е) рэквізіты дазволу на аказанне паслуг па захоўванні сельскагаспадарчай прадукцыі з выпускам (выдачай) складскіх пасведчанняў ці дакумента, які пацвярджае ўключэнне звестак аб складзе ў рэестр складоў дзяржавы-члена, што выпускаюць (выдаюць) складскія пасведчанні (далей – рэестр складоў);
ж) памер узнагароджання за захоўванне сельскагаспадарчай прадукцыі (тарыфы, на аснове якіх ён падлічваецца) і парадак аплаты захоўвання гэтай прадукцыі або дата, да якой праведзена аплата паслуг па захоўванні;
з) звесткі аб парадку забеспячэння выканання абавязацельстваў па складскім пасведчанні.
Артыкул 4
1. Звесткі аб выпушчаным (выдадзеным) складскім пасведчанні ўносяцца ў рэестр складскіх пасведчанняў.
2. У выпадку перадачы правоў па складскім пасведчанні ў рэестры складскіх пасведчанняў праводзіцца адпаведны запіс.
3. Рэестр складскіх пасведчанняў утрымлівае звесткі, прадугледжаныя пунктам 2 артыкула 3 гэтага Пагаднення, а таксама звесткі:
а) аб найменні, месцы знаходжання закладатрымальніка, нумары, які ідэнтыфікуе яго ў якасці падаткаплацельшчыка дзяржавы-члена (у выпадку закладу сельскагаспадарчай прадукцыі);
б) аб перадачы правоў па складскім пасведчанні;
в) аб пагашэнні складскога пасведчання;
г) аб абмежаванні правоў па складскім пасведчанні.
4. Парадак фарміравання і вядзення рэестра складскіх пасведчанняў вызначаецца заканадаўствам дзяржавы-члена з улікам палажэнняў гэтага артыкула.
5. Улік правоў па складскіх пасведчаннях можа ажыццяўляцца з прыцягненнем арганізацый, якія вызначаюцца ў адпаведнасці з заканадаўствам дзяржавы-члена.
Артыкул 5
1. Склад ажыццяўляе сваю дзейнасць на тэрыторыі дзяржавы-члена і выконвае ўстаноўленыя ў адпаведнасці з заканадаўствам дзяржавы-члена правілы захоўвання сельскагаспадарчай прадукцыі і патрабаванні да вядзення колькасна-якаснага ўліку сельскагаспадарчай прадукцыі.
Склад выпускае (выдае) складскія пасведчанні з дня выдачы ва ўстаноўленым заканадаўствам дзяржавы-члена парадку дазволу на аказанне паслуг па захоўванні сельскагаспадарчай прадукцыі з выпускам (выдачай) складскіх пасведчанняў або з дня ўключэння ва ўстаноўленым заканадаўствам дзяржавы-члена парадку звестак аб ім у рэестр складоў.
2. Рэестр складоў утрымлівае наступныя звесткі:
а) аб відзе сельскагаспадарчай прадукцыі, на захоўванні якой склад спецыялізуецца;
б) аб найменні, тыпе, ёмістасці, даступным аб’ёме захоўвання, месцы знаходжання склада і месцы захоўвання сельскагаспадарчай прадукцыі;
в) аб дакуменце, які пацвярджае рэгістрацыю склада ў рэестры складоў, які выдаецца ў адпаведнасці з заканадаўствам дзяржавы-члена;
г) іншыя звесткі ў адпаведнасці з заканадаўствам дзяржавы-члена.
Артыкул 6
1. Сельскагаспадарчая прадукцыя, прынятая на захоўванне па складскім пасведчанні, можа быць на працягу тэрміну яе захоўвання прадметам закладу, які афармляецца шляхам унясення звестак аб абмежаванні правоў па складскім пасведчанні ў рэестр складскіх пасведчанняў.
2. Пры наяўнасці звестак аб закладзе складскога пасведчання, якія ўтрымліваюцца ў рэестры складскіх пасведчанняў, трымальнік складскога пасведчання не можа ўзяць сельскагаспадарчую прадукцыю са склада да пагашэння абавязацельстваў, забяспечаных закладам.
3. Склад выдае сельскагаспадарчую прадукцыю трымальніку складскога пасведчання пры адсутнасці звестак аб абмежаваннях на ажыццяўленне правоў па ім у рэестры складскіх пасведчанняў.
4. Склад, які выдаў насуперак патрабаванням пункта 3 гэтага артыкула сельскагаспадарчую прадукцыю трымальніку складскога пасведчання, у дачыненні да якога ў рэестры складскіх пасведчанняў утрымліваецца запіс аб закладзе, нясе адказнасць перад закладатрымальнікам за пагашэнне абавязацельстваў, забяспечаных закладам складскога пасведчання.
5. Трымальнік складскога пасведчання, не абцяжаранага абмежаваннямі на ажыццяўленне правоў па ім, мае права патрабаваць выдачу сельскагаспадарчай прадукцыі па частках. Пры гэтым у абмен на першапачатковае складское пасведчанне яму выпускаецца (выдаецца) новае складское пасведчанне на сельскагаспадарчую прадукцыю, якая засталася на складзе.
Артыкул 7
Адносіны паміж складам і ўладальнікам сельскагаспадарчай прадукцыі афармляюцца шляхам заключэння публічнага дагавора захоўвання. Тыпавая форма публічнага дагавора захоўвання вызначаецца заканадаўствам дзяржавы-члена з улікам уключэння ў яго наступных абавязковых звестак:
аб колькасці і характарыстыках сельскагаспадарчай прадукцыі, якая перадаецца на захоўванне, а таксама якасных паказчыках сельскагаспадарчай прадукцыі, неабходных для забеспячэння яе захаванасці;
аб абавязацельствах склада выпусціць (выдаць) складское пасведчанне на партыю аднароднай па якасці сельскагаспадарчай прадукцыі, прынятай на захоўванне, ва ўстаноўлены заканадаўствам дзяржавы-члена тэрмін, забяспечыць захаванасць прынятай на захоўванне сельскагаспадарчай прадукцыі ў колькасці і якасці, указаных у складскім пасведчанні, а таксама застрахаваць сваю грамадзянска-прававую адказнасць па публічным дагаворы захоўвання і (або) стаць удзельнікам фонду (фондаў) гарантавання выканання абавязацельстваў па складскіх пасведчаннях.
Артыкул 8
Дзяржава-член забяспечвае размяшчэнне ў інфармацыйна-тэлекамунікацыйнай сетцы «Інтэрнэт» у парадку, устаноўленым заканадаўствам дзяржавы-члена:
інтэрнэт-рэсурсу, які прадастаўляе адзіны пункт доступу да звестак з рэестра складскіх пасведчанняў дзяржавы-члена;
звестак аб арганізацыях, якія ажыццяўляюць экспертызу бяспекі і якасці сельскагаспадарчай прадукцыі (найменне, месца знаходжання, а таксама нумар, які ідэнтыфікуе асобу ў якасці падаткаплацельшчыка дзяржавы-члена);
заканадаўчых і іншых нарматыўных прававых актаў, якія рэгулююць абарачэнне складскіх пасведчанняў у дзяржаве-члене, парадак фарміравання і вядзення рэестра складскіх пасведчанняў, а таксама праектаў такіх актаў;
інфармацыі аб парадку і ўмовах забеспячэння выканання абавязацельстваў па складскіх пасведчаннях;
тыпавой формы публічнага дагавора захоўвання паміж складам і ўладальнікам сельскагаспадарчай прадукцыі;
пераліку складоў, якім выдадзены дазволы на аказанне паслуг па захоўванні сельскагаспадарчай прадукцыі з выпускам (выдачай) складскіх пасведчанняў ці якія ўключаны ў рэестр складоў.
Артыкул 9
1. Забеспячэнне выканання складамі абавязацельстваў па складскіх пасведчаннях ажыццяўляецца ў адпаведнасці з заканадаўствам дзяржавы-члена і прадугледжвае комплекс арганізацыйна-прававых мер, накіраваных на абарону правоў і законных інтарэсаў трымальнікаў складскіх пасведчанняў ад невыканання складамі абавязацельстваў па выпушчаных (выдадзеных) імі складскіх пасведчаннях, у тым ліку пры дапамозе фарміравання ў дзяржавах-членах фонду (фондаў) гарантавання выканання абавязацельстваў па складскіх пасведчаннях або страхавання грамадзянска-прававой адказнасці складоў перад трымальнікамі складскіх пасведчанняў.
2. Патрабаванні да сістэмы забеспячэння выканання абавязацельстваў па складскіх пасведчаннях, якая ствараецца ў дзяржавах-членах, вызначаюцца Саветам Еўразійскай эканамічнай камісіі на аснове прапаноў дзяржаў-членаў.
3. Дзяржава-член забяспечвае на сваёй тэрыторыі ў адпаведнасці з заканадаўствам дзяржавы-члена кантроль за выкананнем складамі правіл выпуску (выдачы) і пагашэння складскіх пасведчанняў, правіл захоўвання сельскагаспадарчай прадукцыі, патрабаванняў бяспекі і патрабаванняў да вядзення колькасна-якаснага ўліку сельскагаспадарчай прадукцыі.
4. Дзяржава-член забяспечвае правядзенне экспертызы якасці сельскагаспадарчай прадукцыі, на якую выпускаюцца (выдаюцца) складскія пасведчанні на тэрыторыі дзяржавы-члена.
Артыкул 10
Агаворкі да гэтага Пагаднення не дапускаюцца.
Артыкул 11
Спрэчкі, звязаныя з тлумачэннем і (або) прымяненнем гэтага Пагаднення, вырашаюцца ў адпаведнасці з палажэннямі Дагавора аб Еўразійскім эканамічным саюзе ад 29 мая 2014 года.
Артыкул 12
Гэта Пагадненне з’яўляецца міжнародным дагаворам, заключаным у рамках Саюза, і ўваходзіць у права Саюза.
Артыкул 13
Па ўзаемнай згодзе дзяржаў-членаў у гэта Пагадненне могуць быць унесены змяненні, якія афармляюцца асобнымі пратаколамі і з’яўляюцца неад’емнай часткай гэтага Пагаднення.
Артыкул 14
Гэта Пагадненне ўступае ў сілу па сканчэнні 30 каляндарных дзён з даты атрымання па дыпламатычных каналах апошняга пісьмовага паведамлення аб выкананні дзяржавамі-членамі ўнутрыдзяржаўных працэдур, неабходных для ўступлення гэтага Пагаднення ў сілу, але не раней за 1 чэрвеня 2026 г.

Аформлена ў горадзе Маскве 31 ліпеня 2023 года ў адным арыгінальным экзэмпляры на рускай мове.
Арыгінальны экзэмпляр гэтага Пагаднення захоўваецца ў Еўразійскай эканамічнай камісіі, якая, з’яўляючыся дэпазітарыем гэтага Пагаднення, накіруе кожнай дзяржаве-члену яго засведчаную копію.

